SR ขายหุ้น 2 บ.ร่วม “ซี.ทู.ซี โซลูชั่นส์-โซลเทคโซลูชั่นส์” รับเงิน 33.30 ลบ.
SR ขายหุ้น 2 บริษัทร่วม “ซี.ทู.ซี โซลูชั่นส์-โซลเทคโซลูชั่นส์” ให้แก่ Amarenco Asia Pacific Pte Ltd. รับเงิน 33.30 ลบ. คาดดำเนินการแล้วเสร็จไตรมาส 1/65
SR ขายหุ้น 2 บ.ร่วมทุน “ซี.ทู.ซี โซลูชั่นส์-โซลเทคโซลูชั่นส์” ให้ Amarenco Asia Pacific Pte Ltd. รับเงิน 33.30 ลบ.
16 ธ.ค. 2564

บริษัท สยามราช จeกัด (มหาชน) หรือ SR ระบุว่า ที่ประชุมคณะกรรมการบริษัท ครั้งที่ 7/2564 ซึ่งประชุมเมื่อวันที่ 16 ธันวาคม 2564 มีมติอนุมัติให้บริษัท เอสอาร์ เพาเวอร์ โฮลดิ้ง จำกัด (SPH) ซึ่งเป็นบริษัทย่อยที่บริษัทถือหุ้นร้อยละ 99 ของหุ้นที่ออกและจำหน่ายได้แล้วทั้งหมด จำหน่ายหุ้นสามัญในบริษัทร่วม 2 บริษัท ได้แก่ บริษัท ซี.ทู.ซี โซลูชั่นส์ จำกัด (C2C) และ บริษัท โซลเทคโซลูชั่นส์ จำกัด (STS) ราคารวมทั้งสิ้นไม่ต่ำกว่า 33.30 ล้านบาท ให้แก่ Amarenco Asia Pacific Pte Ltd. ซึ่งเป็นบริษัทที่จัดตั้งตามกฎหมายของสาธารณรัฐสิงคโปร์ และไม่ได้เป็นบุคคลที่เกี่ยวโยงกันของบริษัท ซึ่งบริษัทคาดว่าจะทำรายการแล้วเสร็จภายในไตรมาสแรกของปี 2565
ทั้งนี้การจำหน่ายไปซึ่งหุ้นสามัญทั้งหมดที่ SPH ถือใน C2C จำนวน 89,105 หุ้น หรือคิดเป็นร้อยละ 25.10 ของหุ้นที่ออกและจำหน่ายได้แล้วทั้งหมดของ C2C มูลค่าที่ตราไว้หุ้นละ 100 บาท ในราคารวมทั้งสิ้น ไม่ต่ำกว่า 5.10 ล้านบาท ทั้งนี้ ภายหลังการจำหน่ายหุ้นใน C2C บริษัท และ SPH ไม่มีเงินให้กู้ยืม และภาระค้ำประกัน คงเหลืออยู่กับ C2C
รวมทั้งการจำหน่ายไปซึ่งหุ้นสามัญทั้งหมดที่ SPH ถือใน STS จำนวน 205,820 หุ้น หรือคิดเป็นร้อยละ 25.10 ของหุ้นที่ออกและจำหน่ายได้แล้วทั้งหมดของ STS มูลค่าที่ตราไว้หุ้นละ 100 บาท ในราคารวมทั้งสิ้นไม่ต่ำกว่า 28.20 ล้านบาท  ทั้งนี้ ภายหลังการจำหน่ายหุ้นใน STS บริษัท และ SPH ไม่มีเงินให้กู้ยืม และภาระค้ำประกัน คงเหลืออยู่กับ STS